Firmele vor putea folosi un laptop, o tabletă sau un smartphone în loc de casă de marcat cu jurnal electronic, dispozitivele acestea putând fi conectate la o imprimantă fiscală astfel încât să poată fi eliberate bonuri fiscale clienților.



Folosirea caselor de marcat cu jurnal electronic va fi obligatorie de la 1 iunie 2018 pentru firmele mijlocii și mari, iar de la 1 august pentru firmele mici, potrivit Profit.ro. Guvernul va modifica însă, prin hotărâre de guvern, normele în vigoare, astfel încât în locul caselor de marcat vor putea fi folosite și alte dispozitive electronice. ”Se face posibilă, la opțiunea contribuabilului, achiziționarea și utilizarea altui dispozitiv, de exemplu, un PC, un telefon inteligent, o tabletă sau un POS cu conectarea la o imprimantă fiscală. Fiecare agent economic poate alege device-ul, instrumentul electronic prin care să tipărească bonul fiscal, fără a fi obligat să achiziționeze o casă de marcat”, a anunțat astăzi Ionuț Mișa, ministrul Finanțelor.